REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/125-18

25. jun 2018. godine

B e o g r a d

ZAPISNIK

28. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. JUNA 2018. GODINE

 Sednica je počela u 8 časova i 36 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Dragomir J. Karić, Studenka Kovačević, Jelena Mijatović, Zoran Bojanić, Ivan Manojlović, Branislav Mihajlović i Vladimir Marinković.

 Sednici su prisustvovali zamenici članova Odbora: Snežana Paunović (zamenik člana Odbora Novice Tončeva), Nataša St. Jovanović (zamenik člana Odbora Snežane R. Petrović), Maja Mačužić, (zamenik člana Odbora Aleksandre Tomić), Miladin Ševarlić (zamenik člana Odbora Ivana Kostića) i Marija Jevđić (zamenik člana Odbora Vojislava Vujića).

 Sednici nisu prisustvovali članovi Odbora: Tomislav Ljubenović, Dejan Nikolić, Gorica Gajić i Zdravko Stanković, niti njihovi zamenici.

 Sednici su, na poziv predsednika, prisustvovali Dušan Vučković i Dragan Ugrčić, pomoćnici ministra privrede, Miladin Maglov, registrator Registra privrednih subjekata u Ageniciji za privredne registre, Sanja Sarić, direktor Sektora za pravne poslove Centralnog registra Depo i kliring haritija od vrednosti, Dragiša Petrović, v.d. direktora Agencije za licenciranje stečajnih upravnika i Dragana Kujundžić, savetnik u Agenciji za licenciranje stečajnih upravnika.

 Na predlog predsednika, Odbor je većinom glasova utvrdio sledeći

D n e v n i r e d

1. Predlog zakona o izmenama i dopunama Zakona o privrednim društivima, u načelu;
2. Predlog zakona o izmenama i dopunama Zakona o stečaju, u načelu;
3. Razno.

 Pre razmatranja tačaka utvrđenog dnevnog reda, Odbor je većinom glasova usvojio zapisnike sa 25, 26. i 27. sednice Odbora.

Prva tačka dnevnog reda – **Razmatranje predloga Zakona o izmenama i dopunama Zakona o privrednim društvima, u načelu**

 Odbor je razmotrio Predlog zakona o izmenama i dopunama Zakona o privrednim društvima, u načelu i podneo Izveštaj Narodnoj skupštini.

 U uvodnim napomenama Dušan Vučković, pomoćnik ministra privrede, istakao je da su izmene i dopune Zakona o privrednim društvima pripremljene na osnovu detaljne analize primene važećeg Zakona u praksi, koja je vršena nekoliko godina. Na osnovu analiza, komentara, sugestija i predloga privrednih subjekata i asocijacija privrednih subjekata, Privredne komore Srbije i drugih organa, institucija i organizacija koje su bile uključene u primenu ovog zakona, odlučeno je da se izvrše određene izmene i dopune Zakona kako bi se unapredila određena rešenja i otklonile prepreke u primeni zakona u praksi. Pored toga, obaveza je Srbije, u skladu sa usvojenom Pregovaračkom pozicijom za Poglavlje 6 - Pravo privrednih društava, da prenese i preuzme u pravni sistem Republike Srbije određene institute evropskog korporativnog prava i Direktive o prekograničnoj saradnji.

 Jedna od bitnih izmena ukidanje obaveze korišćenja pečata u svim propisima koji su nametali obavezu privrednim subjektima da u svom poslovanju koriste pečat. Zakonom o privrednim društvima je 2011. godine upotreba pečata bila ukinuta u poslovnim pismima i dokumentima, ali je ostavljena mogućnost da se drugim zakonom može uvesti obavezna upotreba pečata u određenim oblastima. Ovim izmenama se ukida ta mogućnost. Najveći problem u praksi nije bio u zakonima koji su propisivali tu obavezu (oko 12 ili 13 zakona), već u podzakonskim aktima koji nisu imali uporište u zakonu, a najviše problema je zadavala praksa, kada su nadležni organi tražili pečat na nekom dokumentu. U cilju efikasnog sprovođenja regulatorne reforme kojom se ukida obaveznost upotrebe pečata za poslovne subjekte, u skladu sa Programom za unapređenje pozicije Republike Srbije na rang listi Svetske banke o uslovima poslovanja za period od 2017. do 2019. godine i pratećeg Akcionog plana, Vlada je donela Zaključak o ukidanju obavezne primene pečata za privredna društva, preduzetnike i druga pravna lica privatnog prava. Odlučeno je da se Predlogom zakona delovi svih propisa koji govore o upotrebi pečata u poslovanju eliminišu iz pravnog sistema. Predloženo rešenje će doprineti poboljšanju i unapređenju privrednog ambijenta i velikom poboljšanju pozicije Srbije na Doing business listi. Procenjuje se da će se u segmentu korporativnog upravljanja Srbija sa 80-tog mesta napredovati na nivo oko 40-tog mesta, što će uticati na opštu sliku o položaju Srbije na Doing business listi. Predlogom zakona se stvara pravni osnov za uvođenje e-poslovanja i u poslovanje privrednih subjekata, što je preduslov da se u narednom periodu eliminiše papirno poslovanje. Uveden je pravni osnov za zamenu overe potpisa članova društava sa ograničenom odgovornošću na osnivačkom aktu kvalifikovanim elektronskim potpisom na elektronskom dokumentu, kao i obaveza registracije adrese za prijem elektronske pošte. Time se unapređuje koncept elektronske uprave i digitalizacije poslovanja i stvaraju uslovi za efikasniju komunikaciju državnih organa sa privredom i privrednih društava međusobno, što će tokom naredne tri godine doprineti povećanju ekonomičnosti, efikasnosti i efektivnosti poslovanja. Najveći broj privrednih subjekata je u formi društava sa ograničenom odgovornošću. U prvoj fazi će biti omogućena elektronska prijava, registracija, odnosno osnivanje jednočlanih društava sa ograničenom odgovornošću, a kasnije, kada se stvore hardverski i softverski uslovi i prošire kapaciteti u Agenciji za privredne registre, i svi drugi oblici osnivanja kroz elektronsku registraciju. Elektronska prijava i registracija će biti oko 20 do 30 posto jeftinija. Eliminisaće se troškovi overe potpisa kod javnog beležnika i skratiti vreme potrebno za osnivanje privrednih društava.

 Kada je u pitanju mesto Srbije na Doing business listi Svetske banke, Predlogom zakona se uvode i rešenja kojima se dodatno unapređuju i štite prava manjinskih akcionara. Uvedeno je da društvo ima obavezu da pribavi izveštaj o proceni tržišne vrednosti, koji je sastavni deo odluke kojom se odobrava pravni posao, odnosno pravna radnja, kada su u pitanju pravni poslovi i pravne radnje koje zaključuju osnivač i članovi društva, odnosno direktor i članovi nadzornog odbora, u kojima postoji lični interes, čija je vrednost 10% i više od ukupne vrednosti imovine društva. Takav pravni posao se, sa svim detaljima, objavljuje na internet stranici privrednog društva ili na internet stranici registra privrednih subjekata, čime se povećava transparentnost u poslovima u kojima postoji lični interes, što je u korist ne samo društva i manjinskih akcionara, već i poverilaca. Društva sa ograničenom odgovornošću su društva kapitala i bilo je potrebno da se izjednači položaj članova društva sa akcionarima, u smislu njihovog učešća i u upravljanju društvom. Predlogom zakona je snižen prag broja članova privrednog društva koji poseduju ili zastupaju društvo sa 20% na 10% učešća u kapitalu za sazivanje sednice skupštine društva sa ograničenom odgovornošću. Pored toga, omogućeno je da jedan ili više članova društva koji poseduju ili zastupaju najmanje 5% (umesto dosadašnjih 10%) udela u osnovnom kapitalu društva, mogu putem pisanog obaveštenja društvu dopuniti dnevni red sednice skupštine.

 Uveden je rok za isplatu dividende akcionarima, koji ne može biti duži od šest meseci od dana donošenja odluke o isplati dividente, jer je veliki broj akcionarskih društva donosio odluke o isplati dividende koja nikad nije bila isplaćena akcionarima ili je isplaćena nakon nekoliko godina.

 Izvršene su odgovarajuće izmene kriterijuma likvidnosti za utvrđivanje tržišne vrednosti akcija javnog akcionarskog društva, u skladu sa Zakonom o preuzimanju akcionarskih društava. Rešenja koja su uvedena približila su se trgovanjima na berzi. Pooštreni su i kriterijumi likvidnosti kod utvrđivanja tržišne vrednosti javnog akcionarskog društva, kada se radi o isplati nesaglasnih akconara koji su protiv neke odluke skupštine, kao i u slučaju procene vrednosti akcija, odnosno hartija od vrednosti koje čine nenovčani ulog u neko drugo društvo. Definisana je tržišna vrednost akcija javnog privrednog društva kao ponderisana prosečna cena ostvarena na regulisanom tržištu, odnosno multilateralnoj trgovačkoj platformi, u smislu zakona kojim se uređuje tržište kapitala, u periodu od šest meseci koji prethodi danu donošenja odluke kojom se utvrđuje tržišna vrednost akcija, pod uslovom da se u ovom istom periodu ostvari obim prometa akcijama te klase na tržištu kapitala, koja predstavlja najmanje 0,5% od ukupnog broja izdatih akcija te klase i da se u istom periodu od šest meseci trgovalo više od jedne trećine trgovačkih dana na mesečnom nivou. Na ovaj način se broj dana trgovanja uvodi kao dodatni pokazatelj aktivnosti tržišta, pošto se samo na aktivnom tržištu, na kome se redovno odvijaju transakcije, postiže fer cena akcija. To je u skladu sa međunarodnim standardom finansijskog izveštavanja. Ubrzan je postupak prinudnog otkupa akcija. U praksi je uočen veliki broj zloupotreba, pre svega od strane malih akcionara, koji su sprečavali prinudni otkup akcija stavljanjem zabrana ili zalaganjem akcija, čime su onemogućavali sprovođenje ovog instituta. Predlogom zakona je predviđeno da se prinudni otkup sprovodi bez obzira na terete, zabrane raspolaganja ili druga ograničenja prava trećih lica na akcijama. Predviđeno je da ne može da se obustavi postupak prinudnog otkupa akcija u slučaju kada akcinar sudu podnese zahtev da se ispita primerenost visine vrednosti, odnosno cene akcija koje su od predmet prinudnog otkupa, što je u praksi kočilo trgovanje i promet akcija.

 Predlogom zakona su precizno definisane i uređene odredbe Zakona o privrednim društvima o smanjenju osnovnog kapitala društva sa ograničenom odgovornošću. Ustanovilo se da jedna norma, koja je predviđala shodnu primenu smanjenja kapitala kao kod akcionarskih društava, u praksi ne funkcioniše jer postoje značajne razlike između ove dve pravne forme privrednih društava. U toku javne rasprave koja je sprovedena od 15. juna do 5. oktobra 2017. godine, bilo je dosta preporuka, sugestija, komentara i predloga da se razreši pitanje i definicija instituta imovine velike vrednosti i raspolaganja imovinom velike vrednosti. Definisano je da se pod povezanim sticanjem, odnosno raspolaganjem imovinom velike vrednosti smatra više pojedinačnih poslova, odnosno pravnih radnji koje se preduzimaju radi ostvarivanja istog cilja, odnosno svrhe, što će u značajnoj meri olakšati poslovanje privrednih društava. Otklonjena je velika prepreka u slučaju kada su društva uzimala kredite za nabavku obrtnih sredstava kako bi nastavila poslovanje. Zaduživanje uz zalogu nad pokretnim ili hipoteku nad nepokretnim stvarima i zbrajanje tih vrednosti i sredstava obezbeđenja, plus kredit, je stvaralo nedoumice šta se smatra imovinom velike vrednosti, sve to zajedno ili ne. To je otklonjeno na taj način što se neće sabirati vrednosti pravnog posla i sredstava obezbeđenja pri utvrđivanju imovine velike vrednosti, već će se najveća vrednost pojedinačne pravne radnje odnosno pravnog posla uzimati kao vrednost po kojoj se utvrđuje da li je došlo do raspolaganja imovinom velike vrednosti, što je prag od 30% od osnovne vrednosti pravnog posla.

 Izjednačena su domaća i strana privredna društva kada je u pitanju formiranje, odnosno obrazovanje ogranka. Do sada su domaća pravna lica bila u obavezi da registruju ogranke privrednih društava samo ako su imali različitog zastupnika u odnosu na zakonskog zastupnika, direktora društva koji osniva ogranak. Strana privredna društva su imala obavezu da registruju ogranke u Republici Srbiji,a sada će tu obavezu imati i domaća privredna društva, čime će se omogućiti javna dostupnost podataka o ograncima, naročito podataka koji su neophodni Poreskoj upravi, Republičkom fondu za penzijsko i invalidsko osiguranje i drugim državnim institucijama. Precizno i detaljno je uređen institut prinudne likvidacije. Skraćen je period prinudne likvidacije sa godinu dana na šest meseci, uz pravo žalbe. Međutim, ono što je procenjeno kroz analize koje je sprovela Agencija za privredne registre, veliki je broj privrednih društava koja ispunjavaju uslove za prinudnu likvidaciju i stvaraju pogrešnu sliku o privrdi Srbije.

 Najveća i najvažnija obaveza kada je u pitanju Pregovaračko poglavlje 6 – Privredna društva je da se preuzmu odredbe o prekograničnom spajanju i pripajanju društava kapitala osnovanih u Republici Srbiji sa društvima kapitala iz drugih država članica Evropske unije. Uređen je pravni položaj Evropskog akcionarskog društva i Evropske ekonomske interesne grupacije. Ovi pojmovi će biti u primeni od 1. janura 2022. godine, jer je procenjeno da će Srbija tada biti u poziciji da zatvori sva pregovaračka poglavlja i da će biti u poziciji da u tom periodu bude spremna za ulazak u EU.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je moguće predlagati zakone koji bi odmah po primeni doveli do napretka na Doing business listi Svetske banke i svrstali Srbiju među prvih deset;

- da li je potrebno da postoji neki drugi instrument u smislu sankcije za onoga ko ne poštuje zakonske odredbe vezano za upotrebu pečata i elektronskog potpisa;

- zašto odredba koja se odnosi na prinudni otkup akcija nesaglasnih akcionara u javnim akcionarskim društvima nije bila predmet javne rasprave i na čiju inicijativu je uneta u tekst Nacrta zakona;

- šta je svrha rasprave i donošenja zakona kada poslanici nemaju mogućnost da razgovaraju, da amandmanima utiču na bilo kakve korekcije predloga koji dolaze iz Vlade.

 Izneto je mišljenje da je ubrzanje postupka prinudne likvidacije izvrsno rešenje i istaknuta puna podrška ovom rešenju. Naveden je primer postupka stečaja i likvidacije „Astra banke“ koji traje 16 godina i koji potvrđuje da je stečajni upravnik najbolje zanimanje, posebno kada jedan stečajni upravnik rukovodi postupkom u 15 ili 20 preduzeća, uz platu od 2000 evra mesečno, plus razne druge usluge.

 U diskusiji je izneto je da, kada se govori o likividaciji, misli se na kompanije kao što je „Mobtel“ koji vredi više od 130 miliona evra, koji je uništen, otet i prodat norveškoj državnoj kompaniji „Telenor“. Sada je ostao surogat, jer „Mobtel“ je nekada imao nekretnine, a Norvežani nisu hteli neprofilni biznis i uzeli su samo deo firme koji se uklapa u njihov profil -telefoniju, imenik, itd, a ostao je „Mobtel“ sa 130 miliona evra imovine. To stoji, to je mrtvo more, sa tim se raspolaže kako se hoće. Još uvek postoji „Astra banka“, sa više od sto miliona evra vraćenih svim poveriocima, dugovanja više ne postoje, a banka se ne likvidira. Sličan je slučaj i sa preduzećima „Evropa osiguranje“ i „Eunet banka“. Kada bi se sve sabralo, reč je o četiri do pet milijardi evra vrednosti. Srbija nije izmislila korupciju, uči od Evropske unije. Kada je korupcija u pitanju, izneto je mišljenje da i dobro i loše dolazi od EU i da posebno treba obratiti pažnju na velike kompanije koje imaju stečajne upravnike koji raspolažu imovinom.

 Izneto je mišljenje da je odredba koja se odnosi na prinudni otkup akcija nesaglasnih akcionara u javnim akcionarskim društvima problematična, jer nije predstavljala deo teksta Nacrta zakona i bila predmet javne rasprave, već je uneta u tekst u fazi između Nacrta i Predloga zakona. Učesnici javne rasprave nisu imali priliku da o spornoj odredbi iznesu svoje primedbe i sugestije u toku diskusije. Izneto je da postoje sumnjiva dešavanja u praksi gde se fiktvinim pravnim poslovima u poslednjem momentu pred kupovinu kreiraju situacije koje pogoduju zainteresovanim kupcima, kao na primeru „AIK banke“, Aerodroma „Nikola Tesla“ ili „Komercijalne banke“. Izneto je mišljenje da će građani biti oštećeni, a investitori dobiti vrednu imovinu po ceni akcija koju sami odrede u postupku, što će oštetiti veliki broj manjinskih nesaglasnih akcionara, građana koji će biti isplaćeni u vrednosti akcija daleko nižoj od one koliko zaista vrede. Postupak davanja koncesije za AD Aerodrom Nikola Tesla Beograd protekao je u tajnosti i izneto je mišljenje da stvarni efekti po budžet Srbije nisu poznati.

 Istaknuto je da su oba predloga zakona izuzetno značajna za poslovanje privrednih subjekata, imajući u vidu stanje u privredi i izneto mišljenje da je potrebno da se uradi analiza da li postoje zloupotrebe i devastacija imovine koja je stvorena u prethodnom periodu u privrednim subjektima koji su predmet stečaja. Naveden je primer „Železničke štedno-kreditne zadruge 1891“, nad kojom je proglašen stečaj, odnosno likvidacija po Zakonu o bankama, jer nije opredeljena u banku. Pitali su. Izneto je mišljenje da je problem Narodne skupštine što se dešava da skupštinska većina onemogućava raspravu o paketu zakona u vremenskom periodu od ukupno pet časova efektivne rasprave za dnevni red od oko 20 do 30 zakona, jer se amandmanima podnetim na naslov i na prvih nekoliko članova prvog zakona u tom paketu utroši celokupno vreme koje Poslovnik o radu Narodne skupštine predviđa. Izneto je mišljenje da je nejasno kako ta situacija može da se prevaziđe i žaljenje što se najveći deo vremena troši na odnose između poslanika pozicije i opozicije o pitanjima koja su personalnog karaktera i koja treba da se rešavaju van Skupštine, a da se rešavaju suštinska nacionalna pitanja.

 U raspravi je izneto da će usvajanje predloženih zakona doprineti poboljšanju konkretne slike privrede Republike Srbije. Prema odredbama Poslovnika Narodne skupštine amandman može da podnese svaki Ustavom ovlašćeni predlagač zakona, odnosno svaki narodni poslanik i svi uredno podneti amandmani proceduralno imaju istu vrednost. Konstatovano je da je očigledno da je prilikom izrade Predloga zakona uloženo vreme i posvećena velika pažnja izmenama i dopunama Zakona o privrednim društvima. Predlogom zakona se stvaraju uslovi za veću efikasnost, poboljšanje privrednog ambijenta, jaču tržišnu konkurenciju, usaglašavanje sa regulativom EU i zakonima koji regulišu elektronsko poslovanje. Predlog zakona je usklađen sa drugim propisima, ostavljena je mogućnost korišćenja ili nekorišćenja pečata, uz minimiziranje rizika za svaku zloupotrebu kako pečata tako i potpisa. Usklađivanje propisa sa propisima EU potrebno je u meri u kojoj je najbolji interes za državu, građane, privredni ambijent i dalji razvoj. Veoma je važno što primena predloženih zakona neće prouzrokovati dodatne troškove za privredne subjekte i građane. Potrebno je vreme da zakon zaživi u praksi i da se poštuju rokovi. Izneto je očekivanje se da će Predlog zakona imati dobre efekte za privredu Republike Srbije i građane.

 U odgovoru na postavljena pitanja izneto je da je proces pripremanja i predlaganja zakona dugotrajan zbog obaveze Srbije da preuzme veliki broj propisa da se preuredi pravni sistem, da se približi pravnim tekovinama EU u raznim oblastima. Nije lako uklopiti u pravni sistem sve što je potrebno u oblasti trgovine, finansija, privrede i drugih sektora za napredovanje na Doing business listi Svetske banke. Bilo bi potrebno da se sihronizovano promeni veliki deo pravnog sistema, što nekad nije moguće. Pored toga, postoji obaveza usklađivanja sa direktivama EU koje nekada, i ne u malom broju slučajeva, sadrže različita rešenja od onih koje traži Svetska banka. Svetska banka, između ostalog, traži da se javno objavljuju naknade i bonusi direktora i članova izvršnih i nadzornih odbora javnih akcionarskih društava, a na nivou EU to nije obavezno, samo je preporuka, koja je ugrađena u Kodeks korporativnog upravljanja Privredne komore. Akcionari imaju mogućnost da izvrše uvid u plate, bonuse i naknade, ali to ne mora da bude dostupno trećim licima. Sve novine, elektronski pečat, elektronska dokumentacija, kvalifikovani elektronski potpis, elektronska registracija, softveri, povezivanje, umrežavanje elektronskim putem, još uvek su u početku i potrebno vreme da se uhodaju. Postoje firme koje žele da koriste pečat i to im niko ne zabranjuje, ali je problem kada neko traži nešto što nigde nije propisano, što narušava pravni sistem i pravnu sigurnost. Što se tiče prinudne likvidacije, procenjeno je da je godinu dana predugačak rok, jer postoji jako veliki broj društava koja nemaju direktore, nemaju zakonskog zastupnika, nije registrovan novi, stari je razrešen. Od deset takvih privrednih društava, jedno je aktivno, a devet ne postoji. To stanje treba urediti radi bilansa države, finansijskih izveštaja i za prikaz poslovanja privrede u Srbiji. Rad na izmanama i dopunama Zakona o privrednim društvima započet u martu 2017. godine. Značajan broj odredbi je izmenjen da bi se izašlo u susret malim akcionarima, i sa tog stanovišta nije bilo negativnih komentara od strane manjih društava kapitala. Kada su u pitanju nesaglasni akcionari, definicija kriterijuma pojačane likvidnosti kod utvrđivanja tržišne vrednosti javnog akcionarskog društva, bila je na javnoj raspravi. Određena rešenja su izmenjena i dorađena u procesu konačne finalizacije teksta Nacrta zakona koji je prosleđen Vladi Republike Srbije. Na to su uticali komentari, predlozi i primedbe date od strane privrednih subjekata da se poboljša tekst, i to je razlog što postoji odstupanje od teksta koji je bio na javnoj raspravi.

 U diskusiji su učestvovali Snežana B. Petrović, Dragomir J. Karić, Branisalav Mihajlović, Ivan Manojlović, Miladin Ševarlić, kao i Dušan Vučković.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o privrednim društvima, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Predlog zakona o izmenama i dopunama Zakona o stečaju, u načelu**

U uvodnim napomenama, Dragan Ugrčić, pomoćnik ministra privrede izneo je da se Predlogom zakona o izmenama i dopunama Zakona o stečaju unapređuju rešenja Zakona o stečaju u domenu namirenja potraživanja po osnovu posebne vrste ugovora, a to su ugovori o finansijskom obezbeđenju u skladu sa odredbama Zakona o finansijskom obezbeđenju. Uspostavlja se poseban režim namirenja za poverioce čija su potraživanja pokrivena finansijskim obezbeđenjem, a finansijsko obezbeđenje jesu novčana sredstva na računu, finansijski instrumenti i kreditna potraživanja. Predlogom zakona o finansijkom obezbeđenju i Predlogom zakona o izmenama i dopunama Zakona o stečaju vrši se usklađivanje sa pravnim tekovinama EU i sa relevantnom Direktivom o finansijskim koleteralama, odnosno preciziraju se detalji Zakona o stečaju kako ne bi bilo nejasnoća prilikom primene Zakona o finansijskom obezbeđenju.

 U raspravi je izneto mišljenje da će izmene Zakona o stečaju i Zakona o finansijskom obezbeđenju koje se donose radi reforme i regulisanja finansijskog tržišta, pogodovati pojedinim faktoring i sličnim agencijama, koje će nastaviti da negiraju ulogu države i izložiti građane troškovima, a neće zaštititi stečajne poverioce. Izneto je mišljenje da, u decembru 2017. godine usvojen Zakon o izmenama i dopunama Zakona o stečaju, ima grešaka i nedoslednosti i da je zakonodavac trebalo da ih ispravi. Mnoge odredbe donete na brzinu i bez rasprave su konfuzne sa stanovišta logike stečajnog postupka. Suprotne su osnovnim načelima stečenog prava, načelu jednakog tretmana i ravnopravnosti i načelu zaštite stečajnih poverilaca i srazmernog namirenja. Smisao ovih načela kojima ceo postupak treba da se vodi je, da u situaciji prezaduženosti, svi poverioci dobiju srazmerno, a ne neki ništa, a neki sve. Omogućavanje prvenstvenog namirenja imalaca sredstava finansijskog obezbeđenja, tako što bi sva likvidna sredstva prvenstveno pripadala privilegovanim poveriocima, faktoring agencijama i sličnim imaocima sredstava finansijskog obezbeđenja, dovodi u neravnopravan položaj ostale poverioce, prvenstveno radnike koji bi trebalo da budu namireni prvi. Potrebna je ravnopravna i srazmerna zaštita i raspodela sredstava iz stečajne mase, kako postupak stečaja ne bi bio obesmišljen.

 Izneto je i mišljenje da važno je imati meru i međusobno poštovanje na sednicama Odbora i da je potrebno da Odbor razmatra ekonomska i finansijska pitanja na primeren način. Izneto je da Odbor za privredu, regionalni razvoj, trgovinu, turizam i energetiku ne zaslužuje odnos koji nije primeren, kao ni predstavnici Ministarstva privrede.

 Predsednik Odbora je konstatovala da su očuvanje stručnosti i ugleda Odbora najvažiji principi u predsedavnju sednicom.

 U diskusiji su učestvovali Snežana B. Petrović, Branisalav Mihajlović, Snežana Paunović, kao i Dragan Ugrčić.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o stečaju, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Razno**

Povodom ove tačke dnevnog reda ukazano je da donošenjem odluke Narodne skupštine da obavi zajednički načelni pretres o više predloga zakona koji su na dnevnom redu iste sednice, postoje amandmani o kojima nema rasprave na sednici Narodne skupštine, izuzev vremena poslaničke grupe, jer u praksi većina poslaničkih grupa ima mogućnost da raspravlja samo o amandmanima podnetim na Predlog zakona koji je prva tačka dnevnog reda.

 U diskusiji je učestvovao narodni poslanik Miladin Ševarlić.

Sednica je zaključena u 9 časova i 40 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović